# Hessy Levinsons Taft

Hessy Levinsons Taft, nascuda com a Hessy Levinsons, (Berlín, 17 de maig de 1934) és una jueva alemanya, que va aparèixer quan era un nadó a la propaganda nazi després que, el 1935, la seva foto guanyés un concurs per trobar «el nadó ari més bonic». Posteriorment, el partit nazi va distribuir la seva imatge en una varietat de mitjans, com ara revistes i postals, per tal de promoure l'arianisme.

## Fotografia

Els seus pares, Jacob Levinsons i Pauline Levinsons (nascuda Levine), eren jueus asquenazites originaris de Letònia que no van ser conscients de la decisió del seu fotògraf d'inscriure el retrat al concurs fins que van saber que la foto de la seva filla havia estat seleccionada com a guanyadora pel ministre de la propaganda nazi Joseph Goebbels.
Tement que els nazis descobrissin que la seva família era jueva, la mare de Taft va informar al fotògraf que eren jueus. El fotògraf va dir a la seva mare, Pauline, que sabia que eren jueus i va presentar deliberadament la fotografia de Taft al concurs perquè «volia ridículitzar els nazis». El juliol de 2014, Taft va dir al diari alemany Bild que «Ara me'n puc riure, però si els nazis haguessin sabut qui era realment, no estaria viva».

## Vida posterior

El 1938, Jacob Levinsons va ser detingut breument per les SS. El mateix any, la família va emigrar a França i es va establir a París, després es va traslladar a Cuba i d'allà als Estats Units el 1949.
Hessy Levinsons va estudiar química a la Julia Richman High School de Nova York, i es va llicenciar en química al Barnard College, on es va graduar el 1955. Com a estudiant de postgrau en química a la Universitat de Colúmbia va conèixer el seu marit, el professor de matemàtiques Earl Taft. Ella i el seu marit es van incorporar a la facultat de la Universitat Rutgers, però va deixar l'acadèmia per formar una família, i després va treballar a l'examen de Química AP per al Servei de Proves Educatives. Després de 30 anys al Servei de Proves Educatives, l'any 2000 va tornar a Nova York com a professora de química a la Universitat de St. John's. La seva investigació en aquell període posterior de vida es va centrar en la sostenibilitat de l'aigua. L'any 2016 es va jubilar de la feina.

## Vegeu també

* Erhard Milch - un altre oficial nazi amb ascendència parcialment jueva
* Werner Goldberg - soldat amb ascendència parcial jueva també utilitzat en la propaganda nazi

## Referències

* ↑ «Oral history interview with Hessy Levinsons Taft» (en anglès). Museu Memorial de l'Holocaust dels Estats Units, 15-02-1990. Arxivat de l'original el 2015-08-31. [Consulta: =2015-08-31].
* ↑ McCoy, Terrence. «The 'perfect Aryan' child used in Nazi propaganda was actually Jewish» (en anglès). The Washington Post, 07-07-2014. [Consulta: 31 agost 2015].
* 1 2 Huggler, Justin. «Nazi 'perfect Aryan' poster child was Jewish» (en anglès). The Daily Telegraph, 01-07-2014. Arxivat de l'original el 2015-08-31. [Consulta: 31 agost 2015].
* 1 2 Sidon, Adi. «Ich war Hitlers Propaganda-Baby» (en alemany). Bild, 01-07-2014. [Consulta: 31 agost 2015].
* 1 2 Wolf, Lauren K. «Hessy Taft: Jewish survivor and longtime ACS member describes how she was once a Nazi poster child» (en anglès). Chemical & Engineering News. American Chemical Society, vol. 92(36), 08-09-2014, pàg. 30.
* ↑ «Alumnae Biographical Files» (pdf) (en anglès). Barnard College Archives. Arxivat de l'original el 2016-03-04. [Consulta: 16 juliol 2019].
* ↑ «Class of 1955» (en anglès). Our.Barnard.edu. [Consulta: 2 setembre 2021].